
ДО  
ПРЕДСЕДАТЕЛЯ
НА ОБЩИНСКИ СЪВЕТ – БУРГАС



ДОКЛАДНА ЗАПИСКА ОТ
ДИМИТЪР НИКОЛОВ - КМЕТ НА ОБЩИНА БУРГАС


Относно: Приемане на Проект на Стратегия за развитие на културата в Община Бургас 2026 - 2035 година



УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

В изпълнение на Специфична цел 2, Приоритетна област 1: „Култура за градско развитие. Мобилизация на потенциала на културата като фактор за растеж и качество на живот“,  по проектно предложение “Бургас – пристан зелен на изкуствата“, Схема за безвъзмездна помощ „Ново поколение местни политики за култура за големи общини BG-RRP-11.021, Национален план за възстановяване и устойчивост, Община Бургас възложи изготвянето на Стратегия за развитие на културата в Община Бургас 2026 - 2035 година на екип с водещо участие на д-р Любомир Кутин, д-р Невена Добрева и доц. д-р Тодор Ялъмов. 
Документът е разработен в контекста на кандидатурата на Бургас за Европейска столица на културата.  Процесът на кандидатстване е осъзнат като основен инструмент за привличане на ресурси, формиране на партньорства и колаборации в различни културни пространства.  Подготовката и потенциалната реализация на кандидатурата на Бургас са осмислени като катализатор за развитие на културата и трансформацията на града във всичките му аспекти.
При липсата на действаща Национална стратегия за развитие на културата общинската стратегия има за цел правилно да определи приоритетите и да посочи адекватни мерки за постигането им, съобразявайки се както с националните традиции, така и със спецификата на региона и града.
Община Бургас ще бъде сред малкото общини в България, която ще има свой стратегически документ в сферата на културата, разработен и съставен след подробно проучване на средата, интензивен диалог с  творческите общности, изследване и анализ  на проблемите. 
Неговите автори обобщават, без да изчерпват, постиженията и неизбежните  предизвикателства, които съпътстват участниците в този трудно обозрим процес. Работата по Стратегията се осъществи чрез комбиниран аналитичен и консултативен подход, основан на принципите на програмното планиране, реалистичност и съгласуваност с действащата нормативна и финансова рамка. Процесът включваше анализ на стратегически и нормативни документи на национално и европейско ниво, вторичен анализ на статистически данни, както и преглед на съществуващи местни политики и практики.
В хода на разработването на Стратегията бяха организирани тематични фокус групи. Консултациите се осъществиха с представители на културни институции, независими културни оператори, образователни и граждански организации и общинска администрация. Получените резултати подпомогнаха идентифицирането на проблеми, ресурси и възможности. Тяхното съдържание оформи извеждането на визията, стратегическите приоритети, цели и мерки.
С инструментите на тази методология се постига необходимия баланс между експертна оценка и реалната практика в културния сектор. Конкретните предложения оформиха съдържанието и рамките на управляеми и поетапно приложими инструменти, съобразени с местния капацитет.
Онлайн анкетното проучване допълни изводите от фокус групите и добави обществена и експертна легитимация на структурните проблеми. Като приоритетни области за инвестиции бяха посочени културно-историческото наследство, читалищата и културната инфраструктура. 
Стратегията за развитие на културата в Бургас предлага решения, с помощта на които натрупаният местен символен капитал да бъде включен в интензивно обръщение – в живота на гражданите, обитаващи града, и далеч отвъд неговите граници.
Стратегията извежда три основни приоритета – Хоризонт, Мрежи и Приобщаване, както и 15 конкретни мерки за тяхното реализиране. Сред тях са:
• Усъвършенстване на планирането и координацията на културните дейности;
• Годишен мониторинг и обществен дебат;
• Подобряване на административния и експертен капацитет;
• „Дебюти: Бургас – територия на млади творци“;
• „Бургас – творческа дестинация“;
• „Култура за всички“;
• Опазване и социализация на културното наследство;
• Създаване на съвместни архиви;
• „Трансформация с изкуство“.
Основните инструменти за изпълнение на заложените цели са стратегическото планиране, прозрачността и постоянният обществен диалог.
Приоритетите, стратегическите цели и мерките се основават на анализа на местния културен контекст, ресурсите, потенциала и резултатите от проведените консултации със заинтересованите страни. В основата им стои разбирането, че устойчивото развитие на културата изисква последователни управленски решения, ясна селекция на приоритети и дългосрочен хоризонт на действие.
Културната идентичност на Бургас се формира чрез процеси на модернизация и появата на ярки творчески индивидуалности. Това придава на културния профил на града открит и динамичен характер, но едновременно с това го прави чувствителен към фрагментация, сезонност и недостатъчно устойчиви връзки между отделните културни дейности.
Политиките в стратегията са синхронизирани с приоритетите на МК: опазване и социализация на културното наследство; развитие на музейно-галерийната и библиотечната система (вкл. финансиране по стандарти); проектна и международна активност; усъвършенстване на модела за финансиране и управление на сценичните и екранните изкуства, достъп до култура и художественото образование. Тази рамка се прилага на местно ниво чрез шест направления („Културно наследство“, „Визуални изкуства“, „Сценични изкуства“ „Аудиовизия и медии“, „Книги, литература и културно знание“, „Мобилност, участие и публики“) и чрез съпътстващи инструменти за финансиране, мониторинг и оценка.
Всички приоритети и стратегически цели се формулират и изпълняват съгласно действащата национална нормативна и финансова рамка. Те не създават ангажименти извън ежегодния бюджетен процес, а целят по-ефективно структуриране и използване на наличните публични ресурси на местно ниво. Именно затова стратегията поставя акцент върху планирането, развитието на публики и устойчивите партньорства като условия за интегриран културен профил през цялата година. 
Проектът за Стратегия за развитие на културата в Община Бургас 2026-2025 беше публикуван, както в сайта на Община Бургас, така и на Портала за обществени консултации, като предложения за корекции и допълнения могат да се приемат до 13 март 2026 г.. 
На 4 март 2026 г. в Културен център „Морско казино“ се проведе обществено обсъждане на проекта за Стратегия за развитие на културата в Община Бургас 2026-2035. На него се даде възможност на граждани, творци и представители на културния сектор да изразят своите мнения и да направят конкретни предложения. Те бяха обобщени от авторите на Стратегията и бяха инкорпорирани в стратегическия документ. 
Основните допълнения са насочени към приоритизиране на мерките за опазване на културното наследство, макар че Бургас е сред по-младите градове у нас, за оптимизиране на координацията между създатели на културно съдържание, организатори на събития и собственици/съдържатели/наематели на културна инфраструктура, както и мерките, свързани  с максимално добра информираност на потенциалните публики като се използват както аналогови модели, така и възможностите на дигиталните технологии. 
Включително бяха направени корекции, адресирани към избора на подходящи термини и изрази, съобразени с нивото и представителността на подготвяния документ. 
С Писмо с вх. № ПД-528/17.02.2026 г. до Регионална инспекция по околната среда и водите – Бургас проектът на Стратегия за развитие на културата в Община Бургас 2026 - 2035 година е изпратен по реда на чл. 10, ал. 1 от Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата) за съгласуване.
С Писмо с изх. № ПД-528-2/05.03.2026г. РИОСВ – Бургас изрази положително становище по отношение на проекта на стратегия и уведоми Община Бургас, че не е необходимо провеждането на процедура по Глава втора от Наредбата.
С оглед на изложеното и на основание на чл. 21, ал. 1, т. 12 и ал. 2 от ЗМСМА, предлагам Общински съвет - Бургас да вземе следното


РЕШЕНИЕ:

1. Приема Стратегия за развитие на културата в Община Бургас 2026 - 2035 година.


Приложения:
1. Проект на Стратегия за развитие на културата в Община Бургас 2026 - 2035 година;
2. Писмо с изх. № ПД-528-2/05.03.2026г. от РИОСВ – Бургас.


ДИМИТЪР НИКОЛОВ
Кмет на Община Бургас

